Skov- og Naturstyrelsen river kirken ned efter sommerferien - og trues nu med politianmeldelse

I dag meddelte Skov- og Naturstyrelsen at den omstridte og nedstyrtningstruede Mårup Kirke bliver revet ned efter sommerferien. Det sker af sikkerhedsmæssige grunde og fordi styrelsen vurderer, at kirken vil styrte i havet under alle omstændigheder - kystsikring eller ej. Det får nu Poul Jakobsen, hvis omstridte kystsikringsforsøg med drænrør gravet ned på stranden har været en del af striden om Mårup Kirke, til at true med politianmeldelse. - Det er hærværk mod offentlig ejendom, siger Poul Jakobsen. Han mener, at politikerne - med den ansvarlige minister Carina Christensen i spidsen - har sat sagen på stand-by: - Og mens politikerne så holder sommerferie frem til oktober, går en styrelse ind og vil rive kirken ned. Det er et vanvittigt projekt. Jesper Blom-Hansen fra Skov- og Naturstyrelsen  siger, at faglige vurderinger viser, at skrænten er så stejl, at regn og grundvand vil underminere den, uanset om man etablerer kystsikring.